ኢትዮጵያና ቱርክ  በማህበራዊ ፤ኢኮኖሚያዊና ስትራቴጂክ ዘርፎች ግንኙነታቸውን ይበልጥ  ለማጠናከር እንደሚሠሩ ገለጹ
በዛሬው ዕለት የኢትዮ ቱርክ የቢዝነስ ፎረም  በሸራተን ሆቴል በተካሄደበት ወቅት   የቱርኩ  ፕሬዚዳንት  ታይብ  ኤርዶጋን እንደገለጹት  ታሪካዊና  ባህላዊ መሠረትያለው  የሁለቱ አገራት  ግንኙነት  በማህበራዊ፤ ኢኮኖሚያዊና ስትራቴጂክ ግንኙነት ይበልጥ  ተጠናክሮ እንደሚቀጥል ተናግረዋል ።የኢትዮጵያ ኢኮኖሚ በአፍሪካ ትልቅ እመርታን እያስመዘገበ እንደሚገኝ የመሰከሩት ፕሬዚዳንት ኤርዶጋን  አገሪቱ ያላት የሰው ሃይልና የተፈጥሮ ሃብት ካረጋገጠችው ዘላቂ ሰላምና   የገበያ አዋጭነት ጋር ተዳምሮ ቱርካውያን መዋለ ንዋያቸውን ለማፍሰስ  በቀዳሚነት የሚመርጧት አገር ሆናለች ብለዋል ።ቱርክ  በዓለም አቀፍ ንግድ ከፍተኛ ልምድ እንዳላት  ያብራሩት ፕሬዚደንት ኤርዶጋን ይህንን ልምዷን ተጠቅማ  ኢትዮጵያን  ማዕከል  በማድረግ  በአፍሪካ  በንግድ በኢንቨስትመንት ዘርፎች የመሳተፍ ታላቅ ፍላጎት አላት ብለዋል ።ቱርክ  በአፍሪካ የልማተ ፕሮግራሟን ይፋ ያደረገችው  ከአሥር ዓመት በፊት  መሆኑን የጠቆሙት ፕሬዚዳን ኤርዶጋን  አሁን ውጤቱን በተጨባጥ እየተመለከተች ሲሆን በአፍሪካና በቱርክ መካከል የንግድ መጠን እኤአ በ2003  4 ቢሊዮን የነበረ ሲሆን እኤአ በ2013 25  ቢሊዮን ደርሷል ብለዋል ።ቱርክ  ከኢትዮጵያ ጋር ያላት ግንኙነት በጥቂት ዓመታት ውስጥ ከትብብር ወደ  ትልቅ አጋርነት መሸጋገሩን የገለጹት ፕሬዚደንት ኤርዶጋን የቱርክ ባለሃብቶች  በአግሮ ፕሮሰሲንግ ፤ በኤሌክትሪክ  ሃይል ግድብ ግንባታ፤ በጂኦተርማል ሃይል፤ በባንክ ሥራ፤ በጥጥ እርሻ ልማትና  በከብት ማደለብ ዘርፎች ለመሠማራት  ፍላጉት እንዳላቸው አስረድተዋል ።የኢፌዴሪ ጠቅላይ ሚኒስትር ሃይለማርያም ደሳለኝ በበኩላቸው በፎረሙ ላይ ባደረጉት ንግግር የሁለቱ አገራት  ግንኙነት  በጋራ ተጠቃሚነት ላይ መሠረት ያደረገ መሆኑን ገልጸው ቱርክ ከኢትዮጵያም ሆነ ከአፍሪካ ጋር  አጋርነት እንድትፈጥር በማድረግ በኩል ፕሬዚደንት ኤር ዶጋን  የላቀ የመሪነት ሚና ተጫውተዋል ብለዋል ።ኢትዮጵያ በንግድና በኢንቨስትመነት ዘርፎች ከቱርክ  ጋር በጋራ ለመሥራት የሚያስችል ብዙ አማራጮች እንዳሏት የጠቀሱት ጠቅላይ ሚኒስትር ሃይለማርያም እያስመዘገበች ያለችው ባለሁለት አሃዝ  የኢኮኖሚ ዕድገት  ቀስ በቀስ አገሪቱን ከግብርና መር ኢኮኖሚ ወደ  ኢንዲስትሪ መር እንድትሸጋገር እያደረገ ነው ብለዋል ።የቱርክ ባለሃብቶች በኢትዮጵያ የሚያፈሱት መዋለ ነዋይ የአገሪቱን ኢኮኖሚ ወደ ኢንዱስትሪ በማሸጋጋር ረገድ ወሳኝ  ሚና እየተጫወተ ነው ያሉት ጠቅላይ ሚኒስትር ሃይለማርያም  በአገሪቱ  የኢንዱስትሪው ዘርፍ ምርታማነትመ እያደገ ነው ብለዋል ።ኢትዮጵያ  የወጪ ንግድ ገቢዋን ለማሳደግ በማቀድ   መሠረተ  ልማተ የተሟላላቸው የኢንዱስትሪ ፓርኮችን እየገነባች  ትገኛለች ያሉት  ጠቅላይ ሚኒስትሩ  የቱርክ ባለሃብቶች  በጨርቃ ጨርቅ  በአግሮ ፕሮሰሲንግ ፤ በንግድና በተለያዩ የኢንቨስትመንት ዘርፎች እንዲሠማሩ  ጥሪ አቅርበዋል ።በሁለቱ አገራት መካካል የተመሠረተው  ግንኙነት የቀድሞ ጠቅላይ ሚኒስትር መለስ ዜናዊ በፈጠሩት  ዲፕሎማሲያዊ ግንኙነት ሲሆን  በአሁኑ ጠቅላይ ሚኒስትር ሃይለማርያም ደሳለኝ ተጠናክሮ ቀጥሏል ።የሁለቱ አገራት የንግድ ግንኙነት  እኤአ በ2013  421  ሚሊዮን የአሜሪካ ዶላረ የነበረ ሲሆን  እኤአ በ2015  500 ሚሊዮነ የአሜሪካን  ዶላር ለማድረስ ዕቅድ ተይዟል ። 